b'\n_START_ARTICLE_\nNorges Handelsh\xc3\xb8yskoles studentforening\n_START_PARAGRAPH_\nNorges Handelsh\xc3\xb8yskoles Studentforening (NHHS) ble stiftet 16. september 1936, og er studentforeningen ved Norges handelsh\xc3\xb8yskole.\n_START_SECTION_\nHistorie\n_START_PARAGRAPH_\nF\xc3\xa5 dager etter opprettelsen av NHH i september 1936 samlet studentene seg for etableringen av NHHs Studentutvalg. F\xc3\xb8rste oppgave var \xc3\xa5 lede den andre studentsamlingen 16. september, der Norges Handelsh\xc3\xb8yskoles Studentforening ble konstituert og foreningsstyre valgt. Leif K. Haugan ble valgt til \xc3\xa5 lede Studentutvalget, mens Odd Viig ble den f\xc3\xb8rste leder av hele foreningen. _NEWLINE_De f\xc3\xb8rste \xc3\xa5rene jobbet foreningen for saker som bedre lesesalsforhold, studentvelferd og fagpolitikk, men ettersom studentmassen stadig vokste og h\xc3\xb8yskolen flyttet til sine n\xc3\xa5v\xc3\xa6rende lokaler i Breiviken utenfor Bergen, \xc3\xb8kte aktiviteten.\n_START_SECTION_\n\xc3\x86resbevisninger\n_START_PARAGRAPH_\nUnder juleballet i 1940 ble studentforeningens to \xc3\xa6resbevisninger innstiftet: \xc3\x86resmedlemskap i NHHS og De Niidki\xc3\xa6re Kremmeres Orden. F\xc3\xb8rstnevnte for dem som hadde gjort en s\xc3\xa6rlig innsats for h\xc3\xb8yskolen eller NHHS, den andre forbeholdt kun medlemmer av studentforeningen. Statsr\xc3\xa5d Lehmkuhl og NHHs f\xc3\xb8rste rektor Ingvar Wedervang ble de f\xc3\xb8rste \xc3\xa6resmedlemmene. P\xc3\xa5 70-tallet forsvant begge utmerkningenen. De ble relansert p\xc3\xa5 2000-tallet.\n_START_SECTION_\nNHHS i dag\n_START_PARAGRAPH_\nAlle som er fast student ved Norges handelsh\xc3\xb8yskole er medlem av Norges handelsh\xc3\xb8yskoles studentforening. NHHS har 25 underutvalg og en mengde interessegrupper som studentene kan delta aktivt i eller merke godene fra, deriblant Skipsfarts- og Transportgruppen, Amnesty, it, avis, Navigat\xc3\xb8rene, grafisk senter, tv, foto, ulike kor og orkester, dansegruppe og idrettslag innen blant annet ultimate, volleyball, fotball, h\xc3\xa5ndball, lacrosse, motbakkel\xc3\xb8ping, dansegruppen Extravadance og gr\xc3\xbcnderorganisasjonen Start NHH._NEWLINE_Nye studenter m\xc3\xb8ter NHHS f\xc3\xb8rste dag, via F\xc3\xb8rstekullsuken som arrangeres av Kjernestyret og Fadderkomiteen. I en uke blir de nye studentene introdusert for studentlivet. Gjennom h\xc3\xb8sten avholdes spektakul\xc3\xa6re og tradisjonsrike arrangementer som Standsaften, U-fagsaften, Internaften og Valgsshow, mens studentene p\xc3\xa5 v\xc3\xa5ren blir kjent med store arrangement i NHHS sin regi som UKEN og NHH Symposiet, som begge avholdes annenhvert \xc3\xa5r._NEWLINE_Studentforeningen st\xc3\xa5r for markedsf\xc3\xb8ringen av studentene mot n\xc3\xa6ringslivet i inn- og utland. N\xc3\xa6ringslivsutvalget er bindeleddet mellom studentene ved NHH og n\xc3\xa6ringslivet._NEWLINE_Den daglige driften av NHHS ledes av Kjernestyret som best\xc3\xa5r av \xc3\xa5tte studenter som velges hver h\xc3\xb8st. Kjernestyret har ansvaret for den daglige ledelsen av studentforeningen, prosjekter, arrangementer og investeringer.'